ΓΡΑΠΤΗ ΕΡΩΤΗΣΗ E-3586/98

υποβολή: Alexandros Alavanos (GUE/NGL) προς την Επιτροπή

(3 Δεκεμβρίου 1998)

Θέμα: Εναρμόνιση της Ελλάδας με την Οδηγία 92/44/ΕΟΚ

Η Ελλάδα με το Προεδρικό Διάταγμα 121/ΦΕΚ Α 103/15-5-98 εναρμονίστηκε με την Οδηγία 92/44/ΕΟΚ(1) για μισθωμένα κυκλώματα.

Δεδομένου ότι σύμφωνα με πληροφορίες η Επιτροπή θέτει ζήτημα σωστής εναρμόνισης της ως άνω οδηγίας ερωτάται;

1. Θεωρεί η Επιτροπή ότι υπάρχουν προβλήματα ορθής ή ατελούς εναρμόνισης με την παραπάνω οδηγία από την Ελλάδα;

2. Υπάρχουν χώρες μέλη με αντίστοιχα προβλήματα εναρμόνισης με την Οδηγία 92/44/ΕΟΚ;

3. Τί μέτρα έχει λάβει η Επιτροπή για κάθε χώρα μέλος προκειμένου αυτές να προβούν σε ορθή εναρμόνιση της εν λόγω Οδηγίας;

Απάντηση του κ. Bangemann εξ ονόματος της Επιτροπής

(14 Ιανουαρίου 1999)

Η οδηγία του Συμβουλίου 92/44/EOK σχετικά με την εφαρμογή της παροχής ανοικτού δικτύου στις μισθωμένες γραμμές αφορά την εναρμόνιση των όρων για την ανοικτή και αποδοτική πρόσβαση και χρήση των μισθωμένων γραμμών στα δημόσια δίκτυα τηλεπικοινωνιών και τη διαθεσιμότητα σε όλη την Κοινότητα ενός ελάχιστου συνόλου μισθωμένων γραμμών με εναρμονισμένα τεχνικά χαρακτηριστικά.

1. Στις 4 Ιουνίου 1998, η ελληνική κυβέρνηση κοινοποίησε στην Επιτροπή το Προεδρικό Διάταγμα αριθ.121 της 15ης Μαΐου 1998 που αποσκοπεί στη μεταφορά της οδηγίας. Το διάταγμα είναι επακόλουθο της απόφασης του Ευρωπαϊκού Δικαστηρίου του Ιουλίου 1995 σύμφωνα με την οποία η Ελλάς παρέβη υποχρεώσεις της εκ της Συνθήκης ΕΚ επειδή δεν είχε θέσει σε ισχύ εντός της καθορισμένης προθεσμίας (στις 5 Ιουνίου 1993, το αργότερο) τον απαραίτητο νόμο για την πλήρη συμμόρφωσή της με την οδηγία.

Παρόλο που η Ελλάς κοινοποίησε το ανωτέρω Προεδρικό Διάταγμα, κατά την άποψη της Επιτροπής οφείλει να λάβει περαιτέρω μέτρα για να επιτύχει πλήρη συμμόρφωση με την οδηγία. Αυτή η εκτίμηση αφορά, ιδίως, την απουσία από την ελληνική νομοθεσία απαίτησης με την οποία να εξασφαλίζεται η θέσπιση και εφαρμογή συστήματος λογιστικής παρακολούθησης των δαπανών, σε συμμόρφωση με την οδηγία.

2. Στις 25 Νοεμβρίου 1998, η Επιτροπή ενέκρινε την τέταρτη έκθεση σχετικά με την εφαρμογή της δέσμης των κανονιστικών ρυθμίσεων για τις τηλεπικοινωνίες(2). Στην έκθεση προσδιορίζονται τα κύρια εναπομένοντα προβλήματα στην εφαρμογή της δέσμης κανονιστικών ρυθμίσεων για τις τηλεπικοινωνίες στα κράτη μέλη, συμπεριλαμβανομένης της δημιουργίας και εφαρμογής από τα κράτη μέλη συστημάτων λογιστικής παρακολούθησης των δαπανών για την παροχή μισθωμένων γραμμών. Η έκθεση είναι διαθέσιμη στις ηλεκτρονικές διευθύνσεις http//www.ispo.cec.be/infosoc/telecompolicy και http//www/europa.eu.int/comm/dg4/lawliber/libera.htm.

3. Η Επιτροπή επανεξετάζει συνεχώς τα κοινοποιούμενα εθνικά μέτρα μεταφοράς των οδηγιών και διατυπώνει εκτιμήσεις για την εφαρμογή της κοινοτικής τηλεπικοινωνιακής νομοθεσίας προκειμένου να ελέγξει τη συμμόρφωση των κρατών μελών με τις απαιτήσεις που καθορίζονται από τις οδηγίες εναρμόνισης. Όπου ένα κράτος μέλος δεν συμμορφώνεται πλήρως με τις οδηγίες, η Επιτροπή κινεί διαδικασία παράβασης βάσει του άρθρου 169 της Συνθήκης ΕΚ. Εκκρεμεί διαδικασία παράβασης εναντίον δύο κρατών μελών για μη συμμόρφωση με την οδηγία.

(1) ΕΕ L 165 της 19.6.1992, σελ. 27.

(2) SEC(98)1981.